Zirienjen

De Zirienjen (Syringa vulgaris) sünd en Aard mank de Planten un höört to de Familie vun de Öölboomplanten (Oleaceae). 

 Wie de Zirienjen utseht 
De Plant wasst as en summergrönen Struuk oder as'n lüttjen Boom un warrt twee bit sess Meter hooch. De Twiege sünd rund un hefft en griese oder bruungröne Borke. An de Telgen un an'n Stamm sünd se langs inkarvt. De Blöer staht gegenanner un weert vun fief bit 12 cm lang. De Blattstengel is een bit dree cm lang. De Blöer seht ut, as'n Hart, man lang un loopt up'n Spitz to un hefft en glatten Rand. De Blöten rüükt duchtig un staht tohopen in en dichten Quast. De Farv kann blau, vigelett, wat root oder witt ween. Bleihen doot de Zirienjen vun April bit Mai. As Früchte wasst denn later tweeklappte, brune un holten Knotten. De Frucht warrt vun September af an riep.

Wo dat de Zirienjen geven deit
De Zirienjen sünd in Süüdoosteuropa un Vörasien tohuse. De Aart warrt bi us faken in allerhand Gaarnsorten anplant un is up Felshänge un an Bahndämme faken to sehn. In lichte Hölter un in Buschwarks wasst de Zirienjen goot. 

Geschicht
In dat Johr 1560 is de Zirienje vun den kaiserlichen Gesandten Ogier Ghislain de Busbecq ut Konstantinopel na Wien henbröcht wurrn. Vun dat Enne vun dat 16. Johrhunnert af an is he toeerst in Frankriek un later in Buerngaarns in Middeleuropa to finnen. Man eerst vun de Midden vun dat 19. Johrhunnert, as de S. vulgaris-Hybride mit en Masse vun nee Farven un Farvmixturen tücht wurrn is, is de Plant allerwegens in Gaarns anplant wurrn.

Plattdüütsche Naams
De Zirienjen sünd in de plattdüütschen Länner unner ganz verschedene Naams bekannt:

 Zereenjen (Hermann Böning)
 Zerein 
 Sirenenbusch 
 Blausirien
 Floerkes
 Blaue Wiern
 Blauwiern
 Buschboom
 Eddelzierinjen
 Fleder
 Flerer
 Flöören
 Flöörn
 Frömm Fleder
 Kaneelbloom
 Kaneelboom
 Kaneelbusch
 Kaneelroos
 Kattensteert (Wohrschau: Duwock!)
 Naagelkes
 Nagelkes
 Nägelken
 Nagelblome
 Nagelkeboom
 Nageltakken
 Niägelken
 Niägelkes
 Niälken
 Päperstruuß
 Pastorenbloom
 Pingstbloom
 Pingstblome
 Pingsterblöme
 Pingsterboom
 Schireen
 Seriini
 Schireenje
 Siereenjen
 Sireen
 Siren
 Sirene
 Sirenen
 Sirenenbaum
 Sirinje
 Sirinjen
 Spaansche Fleder
 Spaansche Wiern
 Spaanschen Flerer
 Spaansche Ellhoorn
 Spaanschfleder
 Studentenbloom
 Sürenen
 Syrene
 Syringen
 Wiern
 Ziren
 Ziereenje
 Zireen
 Zirene
 Zirenenbäum
 Zirenge
 Zirengel
 Zirinje
 Zitrene

Kiek ok bi
 Projekt:Plantennaams up Platt

 Literatur 
 Fischer, M. A., Adler, W. & Oswald K.: Exkursionsflora für Österreich, Liechtenstein und Südtirol. Linz, 2005. ISBN 3-85474-140-5
 Kremer, Strauchgehölze. Niedernhausen, 2002. ISBN 3-576-11478-5

 Weblenken 

Kategorie:Planten